יד המקרה מביאה את מבקר התאטרון היהודי, ידידיה, לסקר את משפטו של סטודנט גרמני צעיר הלומד באוניברסיטת ניו-יורק ומואשם ברצח של דודו המגיע אליו לביקור פתע מגרמניה. טיול משותף שלהם בהרי ארידונדק שבצפון מדינת ניו-יורק מסתיים במותו המסתורי של ה'דוד', והצעיר, וֶרנֶר זוֹנדרברג, מואשם ברצח.
ידידיה שעולם המשפט רחוק ממנו מוצא את עצמו מעורב בכל נימי נפשו בפרשה שהוא מסקר. מן המשפט עולות סוגיות מוסריות כבדות: מהו גבול האחריות ומהו גבול האשמה? האם יכול אדם להימצא זכאי ובכל זאת לחוש אשמה כבדה? האם אפשר להרוג גם ללא אלימות פיזית?
המשפט וגיבוריו מובילים את ידידיה לחיפוש עצמי ולמסע אל תוך עבר משפחתו ועברו שלו בימי השואה, שבהם הוא מגלה סודות נסתרים. גם הצעיר הגרמני צריך לעבור מסע דומה אל עבר משפחתו באותה תקופה.
הרומן של אלי ויזל, אשר זכה לביקורות נלהבות בצרפת, משלב בין עלילה מרתקת לבין הגיגים פילוסופיים, ומביא את הקורא להרהר בסוגיות מוסר וזיכרון. מסתבר כי ביקורת של אנשים חיים קשה בהרבה מביקורת תאטרון.